लेकिन अशोक के अभिलेखों से यह बात पता नहीं चलती कि ये शिलालेख किस विधि से खुदवाए गए। ऐसा लगता है कि लेखों को खुदवाने का काम दो स्तरों में पूरा होता था। 'लिपिकर' का काम पत्थर पर लेख को लिख देने तक सीमित था। लेख खोदनेवाला कोई दूसरा ही पेशेवर व्यक्ति (शिल्पी) होता था। हमारे प्राचीन साहित्य में खोदने की क्रिया के लिए 'छिन्दति' शब्द मिलता है, जो 'छिद्' धातु से बना है। 'लिपिकर' या लेखक किसी पत्थर पर पहले चूना-पत्थर या कोयले से अक्षरो को लिखता था, और बाद में खोदने का काम करने वाला (शिल्पी) उन अक्षरों का अनुसरण करते हुए पत्थर पर अक्षर खोदता था। अक्षरों के आकार-प्रकार के लिए 'लिपिकर' ही जिम्मेवार होता था, परंतु खोदते समय अक्षरो के आकार-प्रकार में यत्किंचित् फ़र्क़ पड़ना स्वाभाविक है। वस्तुत: लेख खोदने वाले का स्थान गौण था। अशोक के लेखों के अक्षरों की रेखाओं की मोटाई भी प्राय: एक-सी देखने को मिलती है क्योंकि जिस खड़िया से लिपिकर ने पत्थरों पर अक्षर लिखे होंगे, वह ऐसी रही होगी कि अक्षर समान मोटाई के बनें। खोदने वाले ने लेखक के अक्षरों का ही अनुसरण किया है। बाद के ब्राह्मी अभिलेखों में जिस प्रकार अक्षरों के सिरों पर हमें घुंडियां दिखाई देती हैं, वैसी अशोक के ब्राह्मी लेखों में देखने को नहीं मिलतीं। अशोक के शिलालेखों में अक्षरो की खड़ी रेखाओं की लंबाई इनकी आड़ी रेखाओं से सामान्यत: दुगुनी देखने को मिलती है। परंतु कर्नाटक के शिलालेखों में यह लंबाई दुगने से कुछ अधिक और इलाहाबाद कोसम स्तंभलेख में दुगने से कुछ कम दिखाई देती है।